बरखा थमोई गेई। पर न्हेरी अजें बी अपने पूरे जोरै कन्ने सूंकदी-घूंकदी ओदे कोला फर-फर करिऐ लंगी जन्दी ही। थोड़ी दूर सुक्खो ने किज आदमिएं दा रौला सुनेया ते अग्गें जाईऐ पुच्छन लगी "कुसै ने मेरा गोपू दिक्खेया ऐ।" कुसै ने ओदी गल्ल नेईं सुनीं। उआं उस लोकें गी गलान्दे सुनेया "कैसी चरज मौत होई ऐ। ञ्याणी बरेसा च गै कैसी होनी बरती ऐ। सुनेया जे बचारा शैहरा दा ग्रां गी परतोया दा हा, मुट्ठुएं दा परोटू लेइऐ पर बरखा ते बाऊ दे त्रा कन्ने खड्डा च जाई पेया।" सुक्खो दी इक्कै चीख निकली ‘गोपू’ ते दड़ाम करदी बसुरत होइयै पुञां त्रटोई पेई।